标题：822年
中国纪年
822年，唐穆宗睿圣文惠孝皇帝长庆二年
历史大事
幽州兵攻陷弓高
长庆元年（八二一），穆宗发兵征讨成德王庭凑。时横海弓高城（今河北交河东）守备甚严，有宦官出使夜至，守将以天黑难辨为由，拒而不纳。至天明，宦官入城，大怒，责守将无礼。幽州侦悉此事，遂密谋袭击弓高。二年正月五日，幽州军将遣人伪装为宦官，趁夜黑至弓高城下，守将放其入城，幽州士卒随之而入，遂陷弓高。
穆宗发兵平李介
长庆二年（八二二）七月十日，宣武监军奏军乱。十二日，李介上奏己权知宣武留后。十七日，诏三省官与宰相商议宣武事宜。群臣多认为当按河朔割据先例，授李介为节度使。宰相李逢吉认为河北割据，系不得已而为。今若将宣武放弃，则江淮以南皆非朝廷所有。商议未定，宣武辖区宋州（今河南商丘）、亳州（今安徽亳县）、颖州（今安徽阜阳）各上奏，请朝廷勿用李介，另任命节度使。穆宗大喜，以为李逢吉意见正确，遂遣宦官至三州宣慰，并按李逢吉建议，贬李愿为随州刺史，以韩充为宣武节度使兼义成（今河南滑县）节度使，召李介入朝为右金吾将军。介拒不奉诏，穆宗因命韩充会同忠武（今河南许昌）节度使李光颜、武宁（今江苏徐州）节度使王智兴共出兵讨伐。李介以都知兵马使李质为腹心，遣李臣则率兵抵挡李光颜。时官军四面围剿，介兵屡败，头部长疮，病卧于家，因以军事皆交李质指挥。八月十八日，质与监军姚文寿起兵擒杀李介，诈称介手令，追臣则等回城，皆斩；执介四子送京师。韩充入宣武，驱逐军中为恶者千余人并其妻子父母。于是宣武平定，军政大治。
浙西军乱，旋平
长庆二年（八二二）八月，浙西（今江苏镇江）观察使窦易直闻宣武军乱，恐本镇将士效尤，因欲发放金帛以赏将士。部吏有人认为赐赏无名，反使将士生疑，易直乃止。九月，大将王国清乘机作乱，易直已有防备，发兵擒斩，并杀其党羽二百余人。
立景王李湛为皇太子
长庆二年（八二二）十一月廿四日，穆宗与宦官于宫中踢球，有宦官从马上坠地，穆宗受惊，卧床不起，裴度等上奏请立太子。十二月七日，诏立景王湛（穆宗长子）为皇太子。穆宗疾亦渐愈。 
成德兵掠抢度支粮车
长庆二年（八二二）正月，幽州兵攻陷弓高（今河北交河东），遂与成德合兵围攻下博（今河北深县东南）。七日，唐廷供给沧州行营粮车六百辆至下博，皆被成德军掠抢。时前线诸军粮草匮乏，供军院所运衣粮，往往中途被诸军拦夺。凡孤军深入敌境将士，皆冻馁无所得。
田布自尽，史宪诚为魏博节度使
长庆元年（八二一）八月，成德王庭凑杀节度使田弘正，穆宗以弘正子田布为魏博节度使，命其率军讨王庭凑，以报父仇。布以心腹牙将史宪诚为先锋兵马使，率精兵为前锋。自率大军屯驻南宫（今河北）。魏博将士骄惰而无斗志，二年正月又逢大雪，度支馈运不继，布发魏博六州租赋供军，将士以出军当由度支供给而不满。史宪诚乘机离间煽动，阴谋制造兵变。时穆宗诏魏博分一军归李光颜指挥，前往救援深州（今河北深县）。魏博将士不愿作战，八日，布军大溃，多归宪诚。布与中军八千人还魏州。十一日，布召诸将商议再度出兵，诸将不愿出兵，反而请求田布遵循河朔故事，实行割据。田布无奈，遂作遗表上奏，自尽身亡。众将推史宪诚为魏博留后。十七月，朝廷以宪诚为魏博节度使。
王庭凑为成德节度使
长庆二年（八二二）正月，成德王庭凑率军围攻深州（今河北深县）牛元翼，官军从东、北、西三面出兵救援，皆因缺粮不能速进。李光颜号为名将，亦闭壁自守而已。深州军士皆自采薪柴，每日仅陈米一勺。庭凑围深州益急，朝廷不得已，二月二日，赦庭凑之罪，以其为成德节度使，军中将士皆复其官爵。以兵部侍郎韩愈为宣慰使。时宰相崔植、杜元颖皆庸才，史宪诚逼田布自杀，朝廷未能出兵征讨，遂与朱克融、王庭凑并任为魏博（今河北大名）、幽州（今北京）、成德（今河北正定）节度使。由此朝廷再失河朔，迄于唐末，不能复取。
昭义军乱
昭义（今山西长治）监军刘承偕以拥立穆宗之功，恃恩骄横不法，屡凌辱节度使刘悟，阴谋与磁州（今河北邯郸）刺史张汶擒悟送京城，以汶代为节度使。刘悟知其密谋，长庆二年（八二二）二月，挑动将士作乱，杀张汶，围承偕府第，欲杀之。幕僚贾直言谏悟，以为如此则军中必有效尤作乱者。悟遂救免承偕，囚于府舍。穆宗诏刘悟送承偕至京，悟称军情不附，未奉诏。裴度奏论承偕骄纵之罪，请令悟集将士斩之，以收藩镇将士之心。穆宗不许。度又奏请流放承偕至远荒之地，穆宗准奏。刘悟于是释放承偕还朝。
诏神策六军及诸道大将有功者奏闻加官
穆宗在东宫为太子时，闻知天下厌苦宪宗用兵，故即位后，优待将士以求姑息。长庆二年（八二二）三月一日，诏神策军、北衙六军及南衙常参武官，各以其经历、功绩送中书门下，分别不同情况，加官进爵。诸道大将带监察御史以上官者，限三年即迁转官爵；士卒作战阵亡者，三年内不停衣粮。时商贾、吏卒争以钱贿赂藩镇，买大将文符，藩镇为其上奏朝廷加官，奏章堆积于中书门下。
王智兴逐帅自立
长庆元年（八二一），武宁（今江苏徐州）节度副使王智兴率精兵三千人征讨朱克融、王庭凑。节度使崔群忌其有异志，奏请以智兴为节度使，或召其入朝任其它官职。朝廷未及答复，智兴亦自疑。时朝廷诏赦王庭凑之罪，诸道皆罢兵。智兴引兵归还，崔群惧，遣使迎劳，命士卒解除兵甲后入城，智兴不许。二年三月十四日，智兴率军径直入城，杀异己者十余人，遣兵送崔群及判官随从还京，至埇桥（今安徽宿州）而返。遂大掠盐铁转运院钱帛，以及诸道进奉钱物在汴水船中者；凡商旅之物，皆三分取二。朝廷以河朔刚刚罢兵，无力讨王智兴。廿八日，以智兴为武宁节度使。
韩愈出使成德镇
长庆二年（八二二）二月，穆宗赦王庭凑叛乱之罪，授任成德（今河北正定）节度使，遣兵部侍郎韩愈为宣慰使出使成德。人皆危之，诏愈至境察观局势，勿遽入。愈曰：“止，君之仁；死，臣之义”。遂往。三月，愈至恒州，庭凑令将士拔刀开弓以迎。及至馆舍，甲士仍围于四周。庭凑言称所以发动兵乱，杀田弘正，皆士卒所为，非己之志。愈厉声指斥庭凑：“天子以尚书有将帅材，故赐之节钺，不料尚书乃不能与健儿语邪?”然后对将士言去逆归顺之意。庭凑恐众心动摇，命将士皆出，问韩愈来意。愈指责庭凑不该仍围深州牛元翼，庭凑答应解围。遂宴请韩愈，以礼送愈还朝。
牛元翼深州突围
长庆元年（八二一）七月，成德将王庭凑杀新任节度使田弘正，发动叛乱。深州（今河北深县）刺史牛元翼不从其命，八月，庭凑遣其将王立攻深州未克，遂引幽州朱克融兵合围深州。牛元翼据城坚守。穆宗以元翼尽忠于国，授任冀深节度使。官军从东、南、西三面救援，皆以乏粮而未能解围。二年二月，穆宗赦庭凑之罪，徙牛元翼为山南东（今湖北襄樊）节度使，仍以深州隶属成德。三月，王庭凑声称解围，实未撤兵。元翼兵疲粮尽，率数十骑突围而出。深州大将臧平举城降于庭凑，庭凑责其坚守，杀臧平及其将吏一百八十余人。
裴度、元稹罢相
元稹因与宦官魏弘简相结，长庆二年（八二二）二月，崔植罢相，以稹同平章事。时王庭凑围牛元翼于深州（今河北深县），和王（顺宗子绮）傅于方欲以奇策进取升官，言于元稹，请遣说客王昭、于友明带兵部、吏部假告身二十件，赴成德游说贼党，使其解围，放牛元翼出城。李赏知其谋，告于裴度，称于方为稹交结刺客，密谋害度。度隐而未发。李赏至左神策军告发。穆宗诏左仆射韩皋审问。三司调查于方刺裴度事，皆无事实。六月五日，裴度、元稹皆罢相，度为右仆射，稹为同州（今陕西大荔）刺史。以兵部尚书李逢吉为门下侍郎，同平章事。
复置邕管经略使
元和十五年（八二0）二月三十日，诏废邕管（今广西南宁）经略使，命容管（今广西容县）经略使阳旻兼领。邕州人不乐属容管，刺史李元宗以部吏状文请御史上奏。容管经略使严公素闻之，遣吏按问元宗擅自以罗阳县归蛮酋黄少度事。长庆二年（八二二）五月十二日，元宗惧，率兵百人并携带州印投奔黄洞蛮。六月廿九日，复置邕管，以安南（今越南河内）副使崔结为邕管经略使。
宣武军乱
宣武（今河南开封）前任节度使张弘靖屡赏赐军士，以收士心，府库空虚。长庆元年（八二一），李愿继任，赏赐既薄于弘靖时，愿性奢侈，又以严刑治军，士卒不满。愿以其妻弟窦瑗掌亲兵，瑗骄横贪财，军中恶其为人。牙将李臣则等乘机作乱，二年七月四日夜，斩窦瑗，大声呼噪，府中将士响应。愿与一子逃奔郑州（今河南）。乱兵杀其妻，推都押牙李介为留后。
横海军自乱
德州（今山东陵县）刺史王稷继承父王锷余财，家产丰厚。横海（今河北沧州东南）节度使李全略爱其财产，长庆二年（八二二）九月九日，密令士卒杀稷全家，尽掠其家财奴仆，纳其女为妾。全略以军乱上奏朝廷。
韩弘卒
长庆二年（八二二）十二月四日，中书令韩弘卒。韩弘，滑州匡城（今河南长恒）人。少丧父母，依其舅刘玄佐。举明经不中，学骑射。刘玄佐为宣武（今河南开封）节度使，奏试大理评事，累迁都知兵马使。贞元十五年，节度使刘全谅卒，将士立弘为留后，朝廷因授检校工部尚书、宣武节度副大使知节度事。宣武自刘士宁后，士卒骄恣，颇轻主帅，弘杀其为首者刘锷等三百余人，军中震慑，此后弘在宣武为帅二十年，军中无敢乱者。宪宗讨吴元济，命弘为诺军行营都统，虽为统帅，惟令子公武率三千人隶李光颜军。常不欲诸军立功，阴为阻挠。及朝廷诛李师道，弘畏惧，元和十四年（八一九）七月，率宣武牙校千余人入朝。十五年六月，出任河中（今山西永济西）节度使。长庆二年，以年老请罢镇。卒年五十八岁。
新罗遣使朝贡
长庆二年（八二二）十二月，新罗遣金柱弼来唐朝贡。沙门无染禅师随从来唐，留滞二十余年，至会昌五年（八四五 ）回国。
初行《宣明历》
穆宗即位初，诏司天官改撰新历。司天官因袭《大衍历》旧法，稍稍增损而成新历，名曰《宣明历》。长庆二年（八二二），颁行天下。
史料记载
穆宗睿圣文惠孝皇帝中长庆二年（壬寅，公元八二二年） 
春，正月，丁酉，幽州兵陷弓高。先是，弓高守备甚严，有中使夜至，守将不内，旦，乃得入，中使大诟怒。贼谍知之，他日，伪遣人为中使，投夜至城下，守将遽内之，贼众随之，遂陷弓高。又围下博。中书舍人白居易上言，以为：“自幽、镇逆命，朝廷征诸道兵，计十七八万，四面攻围，已逾半年，王师无功，贼势犹盛。弓高既陷，粮道不通，下博、深州，饥穷日急。盖由节将太众，其心不齐，莫肯率先，递相顾望。又，朝廷赏罚，近日不行，未立功者或已拜官，已败衄者不闻得罪。既无惩劝，以至迁延，若不改张，必无所望。请令李光颜将诸道劲兵约三四万人从东速进，开弓高粮路，合下博诸军解深、邢重围，与元翼合势。令裴度将太原全军兼招讨旧职，西面压境，观衅而动。若乘虚得便，即令同力翦除；若战胜贼穷，亦许受降纳款。如此，则夹攻以分其力，招谕以动其心，必未及诛夷，自生变故。又请诏光颜选诸道兵精锐者留之，其馀不可用者悉遣归本道，自守土疆。盖兵多而不精，岂唯虚费资粮，兼恐挠败军陈故也。今既只留东西二帅，请各置都监一人，诸道监军，一时停罢。如此，则众齐令一，必有成功。又，朝廷本用田布，令报父仇，今领全师出界，供给度支，数月已来，都不进讨，非田布固欲如此，抑有其由。闻魏博一军，屡经优赏，兵骄将富，莫肯为用。况其军一月之费，计实钱二十八万缗，若更迁延，将何供给？此尤宜早令退军者也。若两道止共留兵六万，所费无多，既易支持，自然丰足。今事宜日急，其间变故远不可知。苟兵数不抽，军费不减，食既不足，众何以安！不安之中，何事不有！况有司迫于供军，百端敛率，不许即用度交阙，尽许则人心无憀。自古安危皆系于此，伏乞圣虑察而念之。”疏奏，不省。己亥，度支馈沧州粮车六百乘，至下博，尽为成德军所掠。时诸军匮乏，供军院所运衣粮，往往不得至院，在涂为诸军邀夺，其悬军深入者，皆冻馁无所得。 
初，田布从其父弘正在魏，善视牙将史宪诚，屡称荐，至右职。及为节度使，遂寄以腹心，以为先锋兵马使，军中精锐，悉以委之。宪诚之先，奚人也，世为魏将。魏与幽、镇本相表里，及幽、镇叛，魏人固摇心。布以魏兵讨镇，军于南宫，上屡遣中使督战，而将士骄惰，无斗志，又属大雪，度支馈运不继。布发六州租赋以供军，将士不悦，曰：“故事，军出境，皆给朝廷。今尚书刮六州肌肉以奉军，虽尚书瘠己肥国，六州之人何罪乎！”宪诚阴蓄异志，因众心不悦，离间鼓扇之。会有诏分魏博军与李光颜，使救深州。庚子，布军大溃，多归宪诚，布独与中军八千人还魏。壬寅，至魏州。癸卯，布复召诸将议出兵，诸将益偃蹇，曰：“尚书能行河朔旧事，则死生以之。若使复战，则不能也！”布无如之何，叹曰：“功不成矣！”即日，作遗表具其状，略曰：“臣观众意，终负国恩。臣既无功，敢忘即死。伏愿陛下速救光颜、元翼，不然者，义士忠臣皆为河朔屠害矣！”奉表号器，拜授幕僚李石，乃入启父灵，抽刀而言曰：“上以谢君父，下以示三军。”遂刺心而死。宪诚闻布已死，乃谕其众，遵河北旧事。众悦，拥宪诚还魏，奉为留后。戊申，魏州奏布自杀。己酉，以宪诚为魏博节度使。宪诚虽喜得旄钺，外奉朝廷，然内实与幽、镇连结。 
庚戌，以德州刺史王日简为横海节度使。日简，本成德牙将也。壬子，贬杜叔良为归州刺史。 
王庭凑围牛元翼于深州，官军三面救之，皆以乏粮不能进。虽李光颜亦闭壁自守而已。军士自采薪刍，日给不过陈米一勺。深州围益急，朝廷不得已，二月，甲子，以庭凑为成德节度使，军中将士官爵皆复其旧；以兵部侍郎韩愈为宣慰使。 
上之初即位也，两河略定，萧俛、段文昌以为“天下已太平，渐宜消兵，请密诏天下，军镇有兵处，每岁百人之中限八人逃、死。”上方荒宴，不以国事为意，遂可其奏。军士落籍者众，皆聚山泽为盗。及朱克融、王庭凑作乱，一呼而亡卒皆集。诏征诸道兵讨之，诸道兵既少，皆临时召募，乌合之众。又，诸节度既有监军，其领偏师者亦置中使监陈，主将不得专号令，战小胜则飞驿奏捷，自以为功，不胜则迫胁主将，以罪归之。悉择军中骁勇以自卫，遣赢懦者就战，故每战多败。又凡用兵，举动皆自禁中授以方略，朝令夕改，不知所从。不度可否，惟督令速战。中使道路如织，驿马不足，掠行人马以继之，人不敢由驿路行。故虽以诸道十五万之众，裴度元臣宿望，乌重胤、李光颜皆当时名将，讨幽、镇万馀之众，屯守逾年，竟无成功，财竭力尽。 
崔植、杜元颖、王播为相，皆庸才，无远略。史宪诚既逼杀田布，朝廷不能讨，遂并朱克融、王庭氵奏以节钺授之。由是再失河朔，讫于唐亡，不能复取。朱克融既得旌节，乃出张弘靖及卢士玫。 
丙寅，以牛元翼为山南东道节度使，以左神策行营乐寿镇兵马使清河傅良弼为沂州刺史，以瀛州博野镇遏使李寰为忻州刺史。良弼、寰所戍在幽、镇之间，朱克融、王庭氵奏互加诱胁，良弼、寰不从，各以其众坚壁，贼竟不能取，故赏之。 
丙子，赐横海节度使王日简姓名为李全略。 
辛已，中书侍郎、同平章事崔植罢为刑部尚书，以工部侍郎元稹同平章事。癸未，加李光颜横海节度、沧景观察使，其忠武、深州行营节度如故。以横海节度使李全略为德棣节度使。时朝廷以光颜悬军深入，馈运难通，故割沧景以隶之。 
王庭凑虽受旌节，不解深州之围。丙戌，以知制诰东阳冯宿为山南东道节度副使，权知留后，仍遣中使入深州督牛元翼赴镇。裴度亦与幽、镇书，责以大义。朱克融即解围去，王庭凑虽引兵少退，犹守之不去。 
元稹怨裴度，欲解其兵柄，故劝上雪王庭凑而罢兵。丁亥，以度为司空、东都留守，平章事如故。谏官争上言：“时未偃兵，度有将相全才，不宜置之散地。”上乃命度入朝，然后赴东都。以灵武节度使李听为河东节度使。初，听为羽林将军，有良马，上为太子，遣左右讽求之，听以职总亲军，不敢献。及河东缺帅，上曰：“李听不与朕马，是必可任。”遂用之。 
昭义监军刘承偕恃恩，陵轹节度使刘悟，数众辱之，又纵其下乱法。阴与磁州刺史张汶谋缚悟送阙下，以汶代之。悟知之，讽其军士作乱，杀汶。围承偕，欲杀之，幕僚贾直言入，责悟曰：“公所为如是，欲效李司空邪！此军中安知无如公者，使李司空有知，得无笑公于地下乎！”悟遂谢直言，救免承偕，囚之府舍。 
初，上在东宫，闻天下厌苦宪宗用兵，故即位，务优假将卒以求姑息。三月，壬辰朔，诏：“神策六军使及南牙常参武官具由历、功绩，牒送中书，量加奖擢。其诸道大将久次及有功者，悉奏闻，与除官。应天下诸军，各委本道据守旧额，不得辄有减省。”于是商贾、胥吏争赂籓镇，牒补列将而荐之，即升朝籍。奏章委职，士大夫皆扼腕叹息。 
武宁节度副使王智兴将军中精兵三千讨幽、镇，节度使崔群忌之，奏请即用智兴为节度使，不则召诣阙，除以他官。事未报，智兴亦自疑。会有诏赦王庭凑，诸道皆罢兵，智兴引兵先期入境。群惧，遣使迎劳，且使军士释甲而入。智兴不从。乙巳，引兵直进，徐人开门待之，智兴杀不同己者十馀人，乃入府牙，见群及监军，拜伏曰：“军众之情，不可如何！”为群及判官、从吏具人马及治装，皆素所办也，遣兵卫送群，至埇桥而返。遂掠盐铁院钱帛，及诸道进奉在汴中者，并商旅之物，皆三分取二。 
丙午，加朱克融、王庭凑检校工部尚书。上闻其解深州之围，故褒之，然庭凑之兵实犹在深州城下。韩愈既行，众皆危之。诏愈至境更观事势，勿遽入，愈曰：“止，君之仁；死，臣之义。”遂往，至镇，庭凑拔刃弦弓以逆之，及馆，甲士罗于庭。庭凑言曰：“所以纷纷者，乃此曹所为，非庭凑心。”愈厉声曰：“天子以尚书有将师材，故赐之节钺，不知尚书乃不能与健儿语邪！”甲士前曰：“先太师为国击走朱滔，血衣犹在，此军何负朝廷，乃以为贼乎！”愈曰：“汝曹尚能记先太师则善矣。夫逆顺之为祸福岂远邪！自禄山、思明以来，至元济、师道，其子孙有今尚存仕宦者乎！田令公以魏博归朝廷，子孙虽在孩提，皆为美官；王承元以此军归朝廷，弱冠为节度使；刘悟、李祐，今皆为节度使；汝曹亦闻之乎！”庭凑恐众心动，麾之使出，谓愈曰：“侍郎来，欲使庭凑何为？”愈曰：“神策六军之六如牛元翼者不少，但朝廷顾大体，不可弃之耳！尚书何为围之不置。”庭凑曰：“即当出之。因与愈宴，礼而归之。未几，牛元翼将十骑突围出，深州大将藏平等举城降，庭凑责其久坚守，杀平等将吏百八十馀人。 
戊申，裴度至长安，见上，谢讨贼无功。先是，上诏刘悟送刘承偕诣京师，悟托以军情，不时奉诏。上问度：“宜如何处置？”度对曰：“承偕在昭义，骄纵不法，臣尽知之，悟在行营与臣书，具论其事。时有中使赵弘亮在臣军中，持悟书去，云‘欲自奏之’，不知尝奏不？”上曰：“朕殊不知也，且悟大臣，何不自奏！”对曰：“悟武臣，不知事体。然今事状藉藉如此，臣等面论，陛下犹不能决，况悟当日单辞，岂能动圣听哉！”上曰：“前事勿论，直言此时如何处置？”对曰：“陛下必欲收天下心，止应下半纸诏书，具陈承偕骄纵之罪，令悟集将士斩之，则籓镇之臣。孰不思为陛下效死！非独悟也。”上俯首良久，曰：“朕不惜承偕，然太后以为养子，今兹囚絷，太后尚未知之，况杀之乎；卿更思其次。”度乃与王播等奏请“流承偕于远州，必得出。”上从之。后月馀，悟乃释承偕。 
李光颜所将兵闻当留沧景，皆大呼西走，光颜不能制，因惊惧成疾。己酉，上表固辞横海节，乞归许州。许之。 
壬子，以裴度为淮南节度使，馀如故。 
加刘悟检校司徒，馀如故。自是悟浸骄，欲效河北三镇，招聚不逞，章表多不逊。 
裴度之讨幽、镇也，回鹘请以兵从。朝议以为不可，遣中使止之。回鹘遣其臣李义节将三千人已至丰州北，却之，不从。诏发缯帛七万匹以赐之，甲寅，始还。 
王智兴遣轻兵二千袭濠州。丙辰，刺史侯弘度弃城奔寿州。 
言事者皆谓裴度不宜出外，上亦自重之。戊午，制留度辅政，以中书侍郎、同平章事王播同平章事，代度镇淮南，仍兼诸道盐铁转运使。 
李寰帅其众三千出博野，王庭凑遣兵追之。寰与战，杀三百馀人，庭凑兵乃还，馀众二千犹固守博野。 
朝廷以新罢兵，力不能讨徐州，己未，以王智兴为武宁节度使。 
复以德棣节度使李全略为横海节度使。夏，四月，辛酉朔，日有食之。 
甲戌，以傅良弼、李寰为神策都知兵马使。 
户部侍郎、判度支张平叔上言：“官自粜盐，可以获利一倍。”又请“令所由将盐就村粜易。”又乞“令宰相领盐铁使。”又请“以粜盐多少为刺史、县令殿最。”又乞“检责所在实户，据口团保，给一年盐，使其四季输价。”又“行此策后，富商大贾或行财贿，邀截喧诉，其为首者所在杖杀，连状人皆杖脊。”诏百官议其可否。兵部侍郎韩愈上言，以为：“城郭之外，少有见钱籴盐，多用杂物贸易。盐商则无物不取，或赊贷徐还，用此取济，两得利便。今令人吏坐铺自粜，非得见钱，必不敢受。如此，贫者无从得盐，自然坐失常课，如何更有倍利！又若令人吏将盐家至户到而粜之，必索百姓供应，骚扰极多。又，刺史、县令职在分忧，岂可惟以盐利多少为之升黜，不复考其理行！又，贫家食盐至少，或有淡食动经旬月，若据口给盐，依时征价，官吏畏罪，必用威刑，臣恐因此所在不安，此尤不可之大者也。”中书舍人韦处厚议，以为：“宰相处论道之地，杂以鹾务，实非所宜。窦参、皇甫镈皆以钱谷为相，名利难兼，卒蹈祸败。又欲以重法禁人喧诉，夫强人之所不能，事必不立；禁人之所必犯，法必不得矣。”事遂寝。平叔又奏征远年逋欠。江州刺史李渤上言：“度支征当州贞元二年逃户所欠钱四千馀缗，当州今岁旱灾，田损什九。陛下奈何于大旱中征三十六年前逋负！”诏悉免之。 
邕州人不乐属容管，刺史李元宗以吏人状授御史，使奏之。容管经略使严公素闻之，遣吏按元宗擅以罗阳县归蛮酋黄少度。五月，壬寅，元宗将兵百人并州印奔黄洞。 
王庭凑之围牛元翼也，和王傅于方欲以奇策于进，言于元稹，请“遣客王昭、于友明间说贼党，使出元翼。仍赂兵、吏部令史伪出告身二十通，令以便宜给赐。”稹皆然之，有李赏者，知其谋，乃告裴度，云方为稹结客刺度，度隐而不发。赏诣左神策告其事。丁巳，诏左仆射韩皋等鞫之。 
戊午，幽州节度使朱克融进马万匹，羊十万口，而表云先请其直充犒赏。 
三司按于方刺裴度事，皆无验。六月，甲子，度及元稹皆罢相，度为右仆射，稹为同州刺史。以兵部尚书李逢吉为门下侍郎、同平章事。 
党项寇灵州、渭北，掠官马。 
谏官上言：“裴度无罪，不当免相。元稹与于方为邪谋，责之太轻。上不得已，壬申，削稹长春宫使。 
吐蕃寇灵武。庚辰，盐州奏党项都督拔跋万诚请降。 
壬午，吐蕃寇盐州。 
戊子，复置邕管经略使。 
初，张弘靖为宣武节度使，屡赏以悦军士，府库虚竭。李愿继之，性奢侈，赏劳既薄于弘靖时，又峻威刑，军士不悦，愿以其妻弟窦瑗典宿直兵；瑗骄贪，军中恶之。牙将李臣则等作乱，秋，七月，壬辰夜，即帐中斩瑗头，因大呼，府中响应。愿与一子逾城奔郑州。乱兵杀其妻，推都押牙李?为留后。 
丙申，宋王结薨。 
戊戌，宣武监军奏军乱。庚子，李?自奏已权知留后。 
乙已，诏三省官与宰相议汴州事，皆以为宜如河北故事，授李?节。李逢吉曰：“河北之事，盖非获已。今若并汴州弃之，则是江、淮以南皆非国家有也。”杜元颖、张平叔争之曰：“奈何惜数尺之节，不爱一方之死乎！”议未决，会宋、毫、颍三州刺史各上奏，请别命帅。上大喜，以逢吉议为然，遣中使诣三州宣慰。逢吉因请“以将军征?入朝，以义成节度使韩充镇宣武。充，弘之弟，素宽厚得众心。脱?旅拒，则命徐、许两军攻其左右而滑军蹙其北，充必得入矣。”上皆从之。 
丙午，贬李愿为随州刺史，以韩充为宣武节度兼义成节度使。征李?为右金吾将军，?不奉诏。宋州刺史高承简斩其使者，?遣兵二千攻之，陷宁陵、襄邑。宋州有三城，贼已陷其南城，承简保北二城，与贼十馀战。癸丑，忠武节度使李光颜将兵二万五千讨李?，屯尉氏。兖海节度使曹华闻?作乱，不俟诏，即发兵讨之。?遣兵三千人攻宋州，适至城下，丙辰，华逆击，破之。丁已，李光颜败宣武兵于尉氏，斩获二千馀人。 
八月，辛酉，大理卿刘元鼎自吐蕃还。 
甲子，韩充入汴境，军于千塔。武宁节度使王智兴与高承简共破宣武兵，斩首千馀级，馀众遁去。壬申，韩充败宣武兵于郭桥，斩首千馀级，进军万胜。初，李?既为留后，以都知兵马使李质为腹心。及?除将军，不奉诏，质屡谏不听，会?疽发于首，遣李臣则等将兵拒李光颜于尉氏。既而官军四集，兵屡败，?疾甚，悉以军事属李质，卧于家。丙子，质与监军姚文寿擒?，杀之。诈为?牒，追臣则等，至，皆斩之。执?四子送京师。韩充未至，质权知军务，时牙兵三千人，日给酒食，物力不能支。质曰：“若韩公始至而罢之，则人情大去矣！不可留此弊以遗吾帅。”即命罢给而后迎充。丁丑，充入汴。癸未，以韩充专为宣武节度使。以曹华为义成节度使，高承简为兖、海、沂、密节度使，加李光颜兼侍中，以李质为右金吾将军。韩充既视事，人心粗定，乃密籍军中为恶者千馀人，一朝，并父母妻子悉逐之，曰：“敢少留境内者斩。”于是军政大治。 
九月，戊子朔，浙西观察使京兆窦易直奏大将王国清作乱，伏诛。初，易直闻汴州乱而惧，欲散金帛以赏军士，或曰：“赏之无名，恐益生疑。”乃止。而外已有知之者，故国清作乱，易直讨擒之，并杀其党二百馀人。 
德州刺史王稷，承父锷馀赀，家富厚。横海节度使李景略利其财，丙申，密教军士杀稷，屠其家，纳其女为妾，以军乱闻。 
朝廷之讨李?也，遣司门郎中韦文恪宣慰魏博，史宪诚表请授?旌节，又于黎阳筑马头，为渡河之势，见文恪，辞礼倨慢；及闻?死，辞礼顿恭，曰：“宪诚，胡人，譬如狗，虽被捶击，终不离主耳。” 
冬，十一月，庚午，皇太后幸华清宫。辛未，上自复道幸华清宫，遂畋于骊山，即日还宫。太后数日乃返。 
丙子，集王缃薨。 
庚辰，上与宦者击球于禁中，有宦者坠马，上惊，因得风疾，不能履地，自是人不闻上起居。宰相屡乞入见，不报。裴度三上疏请立太子，且请入见。十二月，辛卯，上见群臣于紫宸殿，御大绳床，悉去左右卫官，独宦者十馀人侍侧，人情稍安。李逢吉进言：“景王已长，请立为太子。”裴度请速下诏，副天下望。上无言。既而两省官亦继有请立太子者。癸巳，诏立景王湛为皇太子。上疾浸瘳。 
是岁，初行《宣明历》。